Mirabela Dumitrache, purtătoare de cuvânt a Consiliului Județean (CJ) Ilfov, și dr. Tarig Massawi, director medical la Spitalul de Urgență Ilfov, au vorbit, în cadrul Podcastului B1 moderat de Irina Petraru, despre investițiile făcute în cadrul unității medicale.
"Am deschis o secție de nefrologie care e ultima achiziție, să zicem, și care sigur o să fie un plus pentru spital. Într-o lună sau două o să deschidem și zona de dializă și atunci o să fie un serviciu complet. Spitalul arată foaret bine", a declarat dr. Tarig Massawi.
Acesta a ținut apoi să precizeze că personalul medical din Spitalul Județean Ilfov e foarte bine pregătit și are multă experiență.
"Urmează să refacem, să modernizăm o nouă sală de operații. La Spitalul Județean Ilfov au fost efectuate (anul trecut) nu mai puțin de 2.832 de intervenții chirurgicale, foarte multe pentru un spital din Ilfov. Timpii de așteptare pot fi foarte mari, iar pe un pacient îl poate costa viața. Atunci, o nouă sală în plus ar însemna, am calculat noi estimativ, că timpii de așteptare s-ar diminua pentru pacienți undeva la trei zile", a declarat și Mirabela Dumitrache.